Document ID: 32006R0605

NARIADENIE KOMISIE (ES) č. 605/2006
z 19. apríla 2006,
ktorým sa mení a dopĺňa nariadenie (ES) č. 349/2003, ktorým sa pozastavuje dovoz exemplárov určitých druhov voľne žijúcich živočíchov a rastlín do Spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 338/97 z 9. decembra 1996 o ochrane druhov voľne žijúcich živočíchov a rastlín reguláciou obchodu s nimi (1), a najmä na jeho článok 19 ods. 2,
po konzultácii s Vedeckou poradnou skupinou,
keďže:
(1)
V článku 4 ods. 6 nariadenia (ES) č. 338/97 sa ustanovuje, že Komisia môže stanoviť obmedzenia na dovoz určitých druhov do Spoločenstva v súlade s podmienkami ustanovenými v písmenách a) až d) uvedeného článku. Okrem toho boli v nariadení Komisie (ES) č. 1808/2001 z 30. augusta 2001, ktorým sa stanovujú podrobné pravidlá vykonávania nariadenia Rady (ES) č. 338/97 o ochrane druhov voľne žijúcich živočíchov a rastlín reguláciou obchodu s nimi (2), ustanovené opatrenia na vykonávanie takýchto obmedzení.
(2)
Zoznam druhov, ktorých dovoz do Spoločenstva bol pozastavený, bol naposledy ustanovený v nariadení Komisie (ES) č. 349/2003 z 25. februára 2003, ktorým sa pozastavuje dovoz exemplárov určitých druhov voľne žijúcich živočíchov a rastlín do Spoločenstva (3).
(3)
Na základe najnovších informácií dospela Vedecká poradná skupina k názoru, že stav ochrany určitých druhov uvedených v prílohách A a B k nariadeniu (ES) č. 338/97 bude vážne ohrozený, ak nedôjde k pozastaveniu ich dovozu do Spoločenstva z určitých krajín pôvodu. Preto by sa mal pozastaviť dovoz týchto druhov do Spoločenstva: Ursus thibetanus z Ruskej federácie; Cryptoprocta ferox, Scaphiophryne gottlebei, Euphorbia banae a E. kondoi z Madagaskaru; Panthera leo z Etiópie; Balaeniceps rex, Grus carunculatus a Chamaeleo fuelleborni z Tanzánijskej zjednotenej republiky; Poicephalus gulielmi z Konga; Accipiter melanoleucus, A. ovampensis, Aviceda cuculoides, Hieraaetus ayresii, H. spilogaster, Macheiramphus alcinus, Spizaetus africanus, Urotriorchis macrourus, Falco chicquera, Asio capensis, Bubo lacteus, B. poensis, Glaucidium perlatum, Scotopelia peli a Python regius z Guiney; Sagittarius serpentarius a Varanus exanthematicus z Toga; Agapornis pullarius z Konžskej demokratickej republiky; Cuora galbinifrons z Číny; Heosemys spinosa, Leucocephalon yuwonoi, Siebenrockiella crassicollis, Liasis fuscus, Euphyllia cristata, E. divisa, E. fimbriata, Hydnophora microconos a Scolymia vitiensis z Indonézie; Geochelone pardalis z Ugandy a Zambie; Uromastyx geyri z Mali a Nigeru; Cordylus mossambicus, C. vittifer, Tridacna maxima a T. squamosa z Mozambiku; Dendrobates pumilio z Nikaraguy; Hippopus hippopus z Vanuatu; Hippopus hippopus, Tridacna gigas a T. maxima z Tongy a Vietnamu; Tridacna crocea, T. derasa, T. maxima a T. squamosa z Fidži a Vanuatu; Tridacna crocea z Tongy; Tridacna maxima z Mikronézskych federatívnych štátov a z Marshallových ostrovov; Tridacna tevoroa z Tongy a Catalaphyllia jardinei zo Šalamúnových ostrovov.
(4)
Vedecká poradná skupina takisto dospela k záveru, že na základe najnovších dostupných informácií už nie je potrebné, aby bol pozastavený dovoz týchto druhov do Spoločenstva: Galago senegalensis z Džibutska; Galagoides demidoff z Kene a Senegalu; Callithrix argentata z Paraguaja; Saguinus labiatus z Kolumbie; Callicebus torquatus z Ekvádoru; Cebus albifrons z Guyany; Cebus capucinus a Aratinga solstitialis z Venezuely; Cebus olivaceus z Peru; Allenopithecus nigroviridis zo všetkých areálových štátov; Colobus guereza z Rovníkovej Guiney; Lophocebus albigena z Kene; Papio hamadryas a Hippopotamus amphibius z Libérie; Cynogale bennettii zo Singapuru; Ara ararauna z Trinidadu a Tobaga; Neophema splendida z Austrálie; Poicephalus gulielmi z Konžskej demokratickej republiky; Geochelone chilensis, Homopus areolatus, H. boulengeri, H. femoralis, H. signatus, Kinixys natalensis a Psammobates spp. zo všetkých areálových štátov; Geochelone denticulata zo všetkých areálových štátov okrem Bolívie a Ekvádoru; Geochelone elegans zo všetkých areálových štátov okrem Pakistanu; Kinixys belliana zo všetkých areálových štátov okrem Mozambicku a Beninu; Kinixys erosa zo všetkých areálových štátov okrem Toga; Kinixys homeana zo všetkých areálových štátov okrem Beninu; Manouria emys zo všetkých areálových štátov okrem Bangladéšu, Indie, Indonézie, Mjanmarska a Thajska; Testudo horsfieldii zo všetkých areálových štátov okrem Číny, Pakistanu a Kazachstanu; Manouria impressa zo všetkých areálových štátov okrem Vietnamu; Phelsuma cepediana a P. trilineata z Madagaskaru; Phelsuma edwardnewtonii z Maurícia; Varanus albigularis z Lesotha; Varanus rudicollis z Filipín; Ptyas mucosus z Indonézskej republiky a Dactylorhiza incarnata z Nórska.
(5)
V nariadení (ES) č. 338/97, naposledy zmenenom a doplnenom nariadením (ES) č. 1332/2005 sa okrem iného stanovuje preradenie Cacatua sulphurea a Pyxis arachnoides z prílohy B do prílohy A a vyradenie Agapornis roseicollis z príloh; preto by sa už nemalo vyžadovať pozastavenie dovozu uvedených druhov do Spoločenstva.
(6)
Všetky krajiny pôvodu druhov, ktoré podliehajú novým obmedzeniam na dovoz do Spoločenstva podľa tohto nariadenia, boli požiadané o vyjadrenie.
(7)
Príloha k nariadeniu (ES) č. 349/2003 by sa preto mala zodpovedajúcim spôsobom zmeniť a doplniť a v záujme jasnosti by sa mala nahradiť.
(8)
Opatrenia ustanovené v tomto nariadení sú v súlade so stanoviskom Výboru pre obchod s voľne žijúcimi živočíchmi a rastlinami,
PRIJALA TOTO NARIADENIE:
Článok 1
Príloha k nariadeniu (ES) č. 349/2003 sa nahrádza prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom svojom rozsahu a priamo uplatniteľné vo všetkých členských štátoch.
V Bruseli 19. apríla 2006

Labels: 3
20